CELEX: 32020D1479
Language: el
Date: 2020-10-14 00:00:00
Title: Εκτελεστική απόφαση (ΕΕ) 2020/1479 της Επιτροπής της 14ης Οκτωβρίου 2020 για την κατάρτιση των καταλόγων προτεραιοτήτων για την εκπόνηση κωδίκων δικτύου και κατευθυντήριων γραμμών στον τομέα της ηλεκτρικής ενέργειας για την περίοδο από το 2020 έως το 2023 και στον τομέα του φυσικού αερίου για το 2020 (Κείμενο που παρουσιάζει ενδιαφέρον για τον ΕΟΧ)

15.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 338/10
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1479 ΤΗΣ ΕΠΙΤΡΟΠΗΣ
         της 14ης Οκτωβρίου 2020
         για την κατάρτιση των καταλόγων προτεραιοτήτων για την εκπόνηση κωδίκων δικτύου και κατευθυντήριων γραμμών στον τομέα της ηλεκτρικής ενέργειας για την περίοδο από το 2020 έως το 2023 και στον τομέα του φυσικού αερίου για το 2020
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (1), και ιδίως το άρθρο 6 παράγραφος 1,
         Έχοντας υπόψη τον κανονισμό (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (2), και ιδίως το άρθρο 59 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η εκπόνηση και η εφαρμογή κωδίκων δικτύου και κατευθυντήριων γραμμών είναι ουσιώδεις για την πλήρη ενοποίηση της εσωτερικής αγοράς ενέργειας. Οι κανόνες για την εσωτερική αγορά ηλεκτρικής ενέργειας και φυσικού αερίου δημιουργούν μια θεσμική δομή για την εκπόνηση κωδίκων δικτύου. Η εν λόγω θεσμική δομή βελτιώθηκε πρόσφατα μέσω του νέου σχεδιασμού της αγοράς ηλεκτρικής ενέργειας, ιδίως με την έκδοση του κανονισμού (ΕΕ) 2019/943 στο πλαίσιο της δέσμης μέτρων «Καθαρή ενέργεια για όλους τους Ευρωπαίους» (3). Προς τον σκοπό αυτόν, ο Οργανισμός Συνεργασίας των Ρυθμιστικών Αρχών Ενέργειας (στο εξής: ACER), τα Ευρωπαϊκά Δίκτυα Διαχειριστών Συστημάτων Μεταφοράς (στο εξής: ENTSO), ο ευρωπαϊκός φορέας διαχειριστών συστημάτων διανομής (στο εξής: φορέας ΔΣΔ της ΕΕ) και η Επιτροπή συνεργάζονται στενά με όλους τους συναφείς εμπλεκόμενους παράγοντες.
                  
               
                     (2)
                  
                  
                     Οι τομείς για τους οποίους είναι δυνατό να εκπονηθούν κώδικες δικτύου καθορίζονται στο άρθρο 59 παράγραφοι 1 και 2 του κανονισμού (ΕΕ) 2019/943 και στο άρθρο 8 παράγραφος 6 του κανονισμού (ΕΚ) αριθ. 715/2009. Εκτός από τη δυνατότητα εκπόνησης κωδίκων δικτύου, η Επιτροπή μπορεί να εκπονεί κατευθυντήριες γραμμές με δική της πρωτοβουλία. Οι τομείς για τους οποίους είναι δυνατό να εκπονηθούν κατευθυντήριες γραμμές καθορίζονται στο άρθρο 61 παράγραφος 2 του κανονισμού (ΕΕ) 2019/943 και στο άρθρο 23 παράγραφος 1 του κανονισμού (ΕΚ) αριθ. 715/2009. Σύμφωνα με το άρθρο 59 παράγραφος 3 του κανονισμού (ΕΕ) 2019/943 και το άρθρο 6 παράγραφος 1 του κανονισμού (ΕΚ) αριθ. 715/2009, η Επιτροπή πρώτα καταρτίζει κατάλογο προτεραιοτήτων στον οποίο προσδιορίζονται οι τομείς που πρέπει να περιληφθούν στην εκπόνηση των κωδίκων δικτύου. Οι κατάλογοι προτεραιότητας καταρτίζονται ανά τριετία για τον τομέα της ηλεκτρικής ενέργειας και ανά έτος για τον τομέα του φυσικού αερίου.
                  
               
                     (3)
                  
                  
                     Η Επιτροπή έχει ήδη εγκρίνει εναρμονισμένους κανόνες για την ηλεκτρική ενέργεια σχετικά με την κατανομή δυναμικότητας και τη διαχείριση συμφόρησης, τη σύνδεση ηλεκτροπαραγωγών, τη σύνδεση της ζήτησης, το συνεχές ρεύμα υψηλής τάσης, τη μελλοντική κατανομή δυναμικότητας, τη λειτουργία του συστήματος, τις απαιτήσεις και τις διαδικασίες έκτακτης ανάγκης και αποκατάστασης και την εξισορρόπηση.
                  
               
                     (4)
                  
                  
                     Επιπλέον, εγκρίθηκαν εναρμονισμένοι κανόνες σχετικά με τις διαδικασίες διαχείρισης συμφόρησης, την κατανομή δυναμικότητας, την εξισορρόπηση, τη διαλειτουργικότητα και την ανταλλαγή δεδομένων, καθώς και την εναρμονισμένη διάρθρωση των τιμολογίων μεταφοράς.
                  
               
                     (5)
                  
                  
                     Τα περισσότερα ενδιαφερόμενα μέρη που έλαβαν μέρος στη στοχευμένη διαβούλευση (4) τάχθηκαν υπέρ της ανάπτυξης εναρμονισμένων κανόνων για την ηλεκτρική ενέργεια όσον αφορά την κυβερνοασφάλεια και την ευελιξία από την πλευρά της ζήτησης. Όσον αφορά τον τομέα του φυσικού αερίου, τα ενδιαφερόμενα μέρη υποστήριξαν την ιεράρχηση των εργασιών που έχουν ήδη ξεκινήσει και τόνισαν τη σημασία της ορθής και δεόντως συντονισμένης εφαρμογής των κωδίκων δικτύου και των κατευθυντήριων γραμμών.
                  
               
                     (6)
                  
                  
                     Λαμβανομένων υπόψη των απαντήσεων των ενδιαφερόμενων μερών, των νέων προκλήσεων κυβερνοασφάλειας, καθώς και της ανάγκης για διαφανή και χωρίς διακρίσεις αγορά ευελιξίας, ο κατάλογος προτεραιοτήτων για τον τομέα της ηλεκτρικής ενέργειας για την περίοδο 2020-2023 περιλαμβάνει εναρμονισμένους κανόνες για την ηλεκτρική ενέργεια σχετικά με την κυβερνοασφάλεια και την ευελιξία από την πλευρά της ζήτησης.
                  
               
                     (7)
                  
                  
                     Επιπλέον, λαμβανομένων υπόψη των απαντήσεων των ενδιαφερόμενων μερών και της εν εξελίξει εφαρμογής των υφιστάμενων κανόνων για το φυσικό αέριο, δεν προσδιορίζονται νέοι τομείς για την εκπόνηση κωδίκων δικτύου και κατευθυντήριων γραμμών στον τομέα του φυσικού αερίου για το 2020,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ο κατάλογος προτεραιοτήτων για την εκπόνηση εναρμονισμένων κανόνων στον τομέα της ηλεκτρικής ενέργειας για την περίοδο από το 2020 έως το 2023 είναι ο εξής:
            
                        α)
                     
                     
                        ειδικοί τομεακοί κανόνες για τις πτυχές της κυβερνοασφάλειας στις διασυνοριακές ροές ηλεκτρικής ενέργειας, συμπεριλαμβανομένων κανόνων για τις κοινές ελάχιστες απαιτήσεις, τον προγραμματισμό, την παρακολούθηση, την υποβολή εκθέσεων και τη διαχείριση κρίσεων·
                     
                  
                        β)
                     
                     
                        κανόνες σχετικά με την ευελιξία από την πλευρά της ζήτησης, συμπεριλαμβανομένων κανόνων για τη συγκέντρωση, την αποθήκευση ενέργειας και την περικοπή της ζήτησης.
                     
                  
         
            Άρθρο 2
            Δεν προσδιορίζονται νέοι τομείς για την εκπόνηση, το 2020, κωδίκων δικτύου και κατευθυντήριων γραμμών στον τομέα του φυσικού αερίου.
         
         
            Άρθρο 3
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 14 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 211 της 14.8.2009, σ. 36.
         
            (2)  ΕΕ L 158 της 14.6.2019, σ. 54.
         
            (3)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων με τίτλο «Καθαρή ενέργεια για όλους τους Ευρωπαίους» (COM/2016/0860 final).
         
            (4)  Οι απαντήσεις είναι δημοσιευμένες στην ιστοσελίδα:https://ec.europa.eu/energy/consultations/consultation-establish-priority-list-network-codes_en